A4-0447/98

Ψήφισμα σχετικά με το ευρώ ως παράλληλο νόμισμα

Το Ευρωπαϊκό Κοινοβούλιο,

- έχοντας υπόψη την ίδρυση της Ευρωπαϊκής Κεντρικής Τράπεζας και την έναρξη του Τρίτου Σταδίου της ΟΝΕ,

- έχοντας υπόψη το ψήφισμά του της 30ης Απριλίου 1998 σχετικά με την έκθεση σύγκλισης του ΕΝΙ (C4-0201/98) και το έγγραφο της Επιτροπής με τίτλο «Ευρώ 1999 - 25 Μαρτίου 1998 - Έκθεση σχετικά με την πρόοδο προς τη σύγκλιση και σύσταση εν όψει της μετάβασης στο τρίτο στάδιο της Οικονομικής και Νομισματικής Ένωσης» (COM(98)1999-C4-0200/98) ((ΕΕ C 152 της 18.5.1998, σελ. 33.)),

- έχοντας υπόψη το άρθρο 148 του Κανονισμού του,

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής (A4-0447/98),

Α. λαμβάνοντας υπόψη ότι το Τρίτο Στάδιο της ΟΝΕ την 1η Ιανουαρίου 1999 δεν πρόκειται δυστυχώς να περιλαμβάνει τη στερλίνα, τη σουηδική κορώνα, τη δανική κορώνα και την ελληνική δραχμή,

Β. ελπίζοντας ειλικρινά ότι το Ηνωμένο Βασίλειο, η Σουηδία, η Δανία και η Ελλάδα, ακολουθώντας τα δικά τους συμφέροντα, τα συμφέροντα των άλλων κρατών μελών που συμμετέχουν στην έναρξη της ΟΝΕ, αλλά και, πάνω απ' όλα, τα συμφέροντα των λαών της Ευρωπαϊκής Ένωσης συνολικά, θα είναι σε θέση να προσχωρήσουν στο ενιαίο νόμισμα το ταχύτερο δυνατόν,

Γ. λαμβάνοντας υπόψη ότι, παρά τα πολιτικά και οικονομικά εμπόδια που υπάρχουν σε σχέση με την είσοδο του Ηνωμένου Βασιλείου, της Σουηδίας, της Δανίας και της Ελλάδας, σημαντικές πλειοψηφίες των πολιτών τους αναμένουν ότι οι εν λόγω χώρες θα προσχωρήσουν στην ΟΝΕ μέσα στα επόμενα επτά χρόνια (για παράδειγμα, στο Ηνωμένο Βασίλειο το ποσοστό αυτό ανέρχεται σε 65%),

Δ. λαμβάνοντας υπόψη ότι επιχειρήσεις του Ηνωμένου Βασιλείου, της Σουηδίας, της Δανίας και της Ελλάδας εκτιμούν ευρέως ότι η ικανότητά τους να λειτουργήσουν σε ευρώ ταχέως θα οδηγήσει σε ανταγωνιστικό πλεονέκτημα,

Ε. εκτιμώντας ότι η πολιτική αβεβαιότητα σχετικά με τη χρονική στιγμή ένταξης του Ηνωμένου Βασιλείου, της Σουηδίας, της Δανίας και της Ελλάδας στην ΟΝΕ, και η οικονομική αβεβαιότητα που είναι εγγενής ιδιότητα της εκ μέρους τους διατήρησης της δυνατότητας χειρισμού της ισοτιμίας των νομισμάτων τους, θα μπορούσε εύκολα να οδηγήσει σε σημαντικά μεγαλύτερη αστάθεια της στερλίνας, της σουηδικής κορώνας, της δανικής κορώνας και της ελληνικής δραχμής έναντι του ευρώ απ' ό,τι πρόσφατα έναντι του γερμανικού μάρκου,

ΣΤ. εκτιμώντας ότι αυτή η αυξημένη αστάθεια θα μπορούσε επίσης να προκύψει εξ αιτίας της μεγαλύτερης βαρύτητας που έχει το ευρώ στις διεθνείς αγορές σε σύγκριση με το γερμανικό μάρκο και του αντίκτυπου που αυτή μπορεί να έχει στην αστάθεια της στερλίνας, της σουηδικής κορώνας, της δανικής κορώνας και της ελληνικής δραχμής έναντι του δολαρίου και του γιέν,

Ζ. εκτιμώντας ότι η εν λόγω αστάθεια θα μπορούσε εύκολα να επιδεινωθεί περαιτέρω λόγω της ευάλωτης θέσης των μικρότερων νομισμάτων σε κερδοσκοπικές επιθέσεις, όπως φάνηκε στις πρόσφατες τάσεις των παγκόσμιων κεφαλαιαγορών,

Η. εκτιμώντας ότι λόγω της αστάθειας αυτής το κόστος κεφαλαίου στο Ηνωμένο Βασίλειο, η Σουηδία, η Δανία και την Ελλάδα πρόκειται να παραμείνει ανώτερο από εκείνο στη ζώνη του ευρώ,

Θ. λαμβάνοντας υπόψη ότι από την 1η Ιανουαρίου 1999, το ευρώ πρόκειται να χρησιμοποιείται για όλες τις πληρωμές της ΕΕ, και ότι κατά συνέπεια οι τομείς που εξαρτώνται από τις πληρωμές της ΕΕ, και ιδιαίτερα η γεωργία, στα κράτη μέλη εκτός ΟΝΕ, θα μπορούσαν να αντιμετωπίσουν αυξημένους συναλλαγματικούς κινδύνους, τους οποίους ενδέχεται να μετακυλίσουν στους εγχώριους προμηθευτές τους ζητώντας τους να εκφράζουν τα τιμολόγια σε ευρώ,

Ι. εκτιμώντας ότι η χρήση του Ευρώ από τους τουρίστες πρόκειται να είναι ιδιαίτερα αισθητή στις περιφέρειες εκείνες των χωρών «Prι-in» όπου ο τουρισμός διαδραματίζει σημαντικό ρόλο, όπως το Λονδίνο και τα νησιά της Ελλάδας,

ΙΑ. λαμβάνοντας υπόψη ότι σημαντικός αριθμός μεγάλων πολυεθνικών επιχειρήσεων που λειτουργούν στο Ηνωμένο Βασίλειο, τη Σουηδία, τη Δανία και την Ελλάδα, έχουν ήδη ανακοινώσει την πρόθεσή τους, μετά την 1η Ιανουαρίου 1999, να μετακυλίσουν το συναλλαγματικό κίνδυνο στους εγχώριους προμηθευτές τους ζητώντας τους να εκφράζουν τα τιμολόγια σε ευρώ,

ΙΒ. λαμβάνοντας υπόψη ότι σημαντικός αριθμός εθνικών επιχειρήσεων στο Ηνωμένο Βασίλειο, τη Σουηδία, τη Δανία και την Ελλάδα που πραγματοποιούν εξαγωγές στη ζώνη του ευρώ θα επιδιώξουν να μετακυλίσουν το συναλλαγματικό κίνδυνο στους εγχώριους προμηθευτές τους ζητώντας τους να εκφράζουν τα τιμολόγια σε ευρώ,

ΙΓ. εκτιμώντας ότι η επιθυμία εύκολης σύγκρισης των τιμών σε ολόκληρη την ΕΕ θα μπορούσε ασφαλώς να οδηγήσει τους διευθυντές αγορών βρετανικών, σουηδικών, δανικών και ελληνικών επιχειρήσεων, ακόμη και επιχειρήσεων που δεν έχουν έσοδα σε ευρώ, να ζητούν από τους εγχώριους προμηθευτές τους να εκφράζουν τα τιμολόγια σε ευρώ,

ΙΔ. εκτιμώντας ότι σε ορισμένους τομείς του Ηνωμένου Βασιλείου, της Σουηδίας, της Δανίας και της Ελλάδας, ειδικότερα στις χρηματοπιστωτικές υπηρεσίες και την τεχνολογία των πληροφοριών, όπου η σύνθεση εργοδοτών και εργαζομένων είναι διεθνής, το ευρώ πρόκειται μέσα στα επόμενα τρία χρόνια να αποτελέσει το νόμισμα στο οποίο θα εκφράζονται, στη μεγάλη πλειοψηφία τους, τα πακέτα αποδοχών των διευθυντικών στελεχών,

ΙΕ. εκτιμώντας ότι είναι επίσης δυνατόν στο Ηνωμένο Βασίλειο, τη Σουηδία, τη Δανία και την Ελλάδα, οι μισθολογικές συμφωνίες σε τομείς που είναι εκτεθειμένοι στο ευρώ, όπως η αυτοκινητοβιομηχανία, παρ' ότι θα εξακολουθούν να εκφράζονται σε εθνικό νόμισμα, να έχουν ρητή σύνδεση με τη συναλλαγματική ισοτιμία του ευρώ,

ΙΣΤ. εκτιμώντας ότι είναι πιθανό το ευρώ μέσα στα επόμενα λίγα χρόνια να γίνει ισότιμο με το δολάριο για τις εισαγωγικές συμβάσεις βασικών εμπορευμάτων της ζώνης του ευρώ, ιδιαίτερα για το πετρέλαιο και το φυσικό αέριο της Βορείου Θάλασσας,

ΙΖ. εκτιμώντας ότι είναι δυνατόν το ευρώ μέσα στα λίγα επόμενα χρόνια να γίνει ισότιμο με το δολάριο στις διεθνείς εμπορικές και επενδυτικές συναλλαγές στις χώρες που είναι υποψήφιες προς ένταξη στην ΕΕ,

ΙΗ. εκτιμώντας ότι, κατά συνέπεια, το ευρώ με κανένα τρόπο δεν θα είναι «απλώς ένα ακόμη ξένο νόμισμα» στο Ηνωμένο Βασίλειο, τη Σουηδία, τη Δανία και την Ελλάδα μετά την 1η Ιανουαρίου 1999, αλλά αντίθετα ότι σε αυτό θα εκφράζεται ένα ταχέως αυξανόμενο μερίδιο της προσφοράς χρήματος στις εν λόγω χώρες (στην περίπτωση της Σουηδίας δεν αποκλείεται να ανέλθει σε 15% μέσα στα επόμενα τρία χρόνια),

ΙΘ. εκτιμώντας ότι αυτή η εξέλιξη πρέπει να χαιρετισθεί δεδομένου ότι αναμφιβόλως θα επιταχύνει τη συμμετοχή του Ηνωμένου Βασιλείου, της Σουηδίας, της Δανίας και της Ελλάδας στην ΟΝΕ,

Κ. εκτιμώντας ωστόσο ότι η εξέλιξη αυτή θα δημιουργήσει αυξανόμενα προβλήματα στις Κεντρικές Τράπεζες του Ηνωμένου Βασιλείου, της Σουηδίας, της Δανίας και της Ελλάδας κατά την άσκηση των εθνικών νομισματικών πολιτικών τους,

ΚΑ. εκτιμώντας ότι η εξέλιξη αυτή θα μπορούσε εύκολα να οδηγήσει μικρές και μεσαίες επιχειρήσεις, οι οποίες ουδέποτε στο παρελθόν έχουν εκτεθεί σε ξένο συνάλλαγμα, να αναλάβουν ελαφρά τη καρδία κινδύνους που δεν κατανοούν και δεν μπορούν να διαχειρισθούν κατάλληλα,

ΚΒ. εκτιμώντας ότι η εξέλιξη αυτή ενδέχεται επίσης να οδηγήσει τους καταναλωτές να αναλάβουν χρέη και άλλες οικονομικές υποχρεώσεις σε ευρώ, ελαφρά τη καρδία, χωρίς να εκτιμούν τους κινδύνους στους οποίους εκτίθενται,

ΚΓ. εκτιμώντας ότι η παράλληλη χρήση του ευρώ στις χώρες που είναι υποψήφιες προς ένταξη στην ΕΕ πρέπει να χαιρετισθεί ως παράγοντας έντασης των δεσμών τους με την Ένωση και διευκόλυνσης της τελικής ένταξής τους,

ΚΔ. εκτιμώντας ωστόσο ότι η εξέλιξη αυτή θα μπορούσε εν ευθέτω χρόνω να δημιουργήσει κινδύνους συγκρίσιμους με αυτούς που αντιμετωπίζουν αυτή τη στιγμή το Ηνωμένο Βασίλειο, τη Σουηδία, τη Δανία και η Ελλάδα,

ΚΕ. εκτιμώντας ότι η ευρεία διεθνής παράλληλη χρήση του ευρώ πρέπει να χαιρετισθεί ως παράγοντας υποστήριξης του ρόλου του ως παγκοσμίου νομίσματος ισοδύναμου με το δολάριο,

1. υπογραμμίζει ότι:

i. δεν πρέπει να τεθούν εμπόδια κανενός είδους από οποιαδήποτε δημόσια αρχή σε οποιοδήποτε κράτος μέλος στην παράλληλη χρήση του ευρώ στο Ηνωμένο Βασίλειο, τη Σουηδία, τη Δανία και την Ελλάδα[semigr ]

ii. η ΕΚΤ πρέπει να συγκροτήσει ειδική επιτροπή η οποία θα παρακολουθεί την παράλληλη χρήση του ευρώ στο Ηνωμένο Βασίλειο, τη Σουηδία, τη Δανία και την Ελλάδα και θα εξασφαλίζει ότι η εξέλιξη αυτή βοηθά την προσχώρηση των εν λόγω κρατών στην ΟΝΕ αντί να την παρεμποδίζει[semigr ]

iii. οι Κεντρικές Τράπεζες του Ηνωμένου Βασιλείου, της Σουηδίας, της Δανίας και της Ελλάδας πρέπει πριν από την 1η Ιανουαρίου 1999 να προβούν όλες σε επίσημες δηλώσεις σχετικά με το πως προβλέπουν ότι θα αναπτυχθεί η παράλληλη χρήση του ευρώ στις αντίστοιχες οικονομίες τους μέσα στα επόμενα τρία χρόνια και πως συνιστούν στους χρηματοπιστωτικούς οργανισμούς, τις επιχειρήσεις και τους καταναλωτές να δράσουν υπό τις συνθήκες αυτές[semigr ] ζητεί οι εν λόγω δηλώσεις να υποβληθούν στο Ευρωπαϊκό Κοινοβούλιο μέσω της Υποεπιτροπής Νομισματικών Θεμάτων[semigr ]

iv. ο μόνος τρόπος με τον οποίο είναι δυνατόν να μειωθούν οι κίνδυνοι για το Ηνωμένο Βασίλειο, τη Σουηδία, τη Δανία και η Ελλάδα οι οποίοι είναι εγγενείς στην παράλληλη χρήση του ευρώ, είναι να εξασφαλίσουν οι εν λόγω κυβερνήσεις ότι η πολιτική τους σε σχέση με το ευρώ θα είναι απολύτως σαφής σε όλους του οικονομικούς παράγοντες[semigr ]

v. ο μόνος τρόπος για να εξαλειφθούν οι κίνδυνοι για το Ηνωμένο Βασίλειο, τη Σουηδία, τη Δανία και η Ελλάδα οι οποίοι είναι εγγενείς στην παράλληλη χρήση του ευρώ, είναι να προσχωρήσουν στην ΟΝΕ οι εν λόγω χώρες και τους ζητεί επιμόνως να το πράξουν το ταχύτερο δυνατόν[semigr ]

2. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, το Διοικητικό Συμβούλιο της ΕΚΤ και τις Κυβερνήσεις και τα Κοινοβούλια των κρατών μελών.